แนวโน้มดัชนีเช้าปรับขึ้นตามภูมิภาค
นักวิเคราะห์ฯประเมินตลาดหุ้นไทยเช้านี้มีโอกาสรีบาวน์ ตามภูมิภาค ตอบรับปัจจัยต่างประเทศ
28 ก.พ. 2556

นักวิเคราะห์ฯประเมินตลาดหุ้นไทยเช้านี้มีโอกาสรีบาวน์ ตามภูมิภาค ตอบรับปัจจัยต่างประเทศ
นายอภิชาติ ผู้บรรเจิดกุล ผู้อำนวยการสายงานวิเคราะห์ บล.ทิสโก้ กล่าวว่า ตลาดหุ้นไทยวันนี้มีโอกาสรีบาวน์ จากที่เมื่อวานนี้ตลาดหุ้นไทยปรับลงสวนทางกับตลาดหุ้นในภูมิภาค และตลาดหุ้นในภูมิภาคเอเชียเปิดตลาดเช้านี้ส่วนใหญ่อยู่ในแดนบวก 0.6-1%  โดยปัจจัยหลักในวันนี้ยังเป็นปัจจัยจากต่างประเทศ อย่างเช่น ตัวเลขเศรษฐกิจของสหรัฐฯ โดยเฉพาะตัวเลขภาคอสังหาริมทรัพย์ออกมาดีกว่าที่ตลาดคาดไว้ ซึ่งมียอดขายเพิ่มขึ้น 4.5% MoM เทียบกับที่ตลาดคาดไว้อยู่ที่ 1.9%  MoM
นอกจากนี้นายเบน เบอร์นันเก้ ประธานธนาคารกลางสหรัฐฯ (เฟด) ได้มีการพูดตอกย้ำการดำเนินโครงการ QE ต่อไปใน 2 วันนี้ ทำให้มาตรการยังไม่สิ้นสุดลง 
ส่วนด้านอิตาลีที่เมื่อคืนนี้ที่มีการประมูล Bond Yeild หลังการเลือกตั้ง ซึ่ง Bond Yeild ที่ออกมาต่ำกว่าที่ตลาดคาดไว้ และสามารถขายได้หมด ทำให้คลายความวิตกเรื่องนี้ลง แม้ว่า Bond Yeild ในครั้งนี้จะปรับตัวสูงกว่าการประมูลครั้งก่อน ทำให้ sentiment ต่างๆออกมาดีขึ้น อย่างไรก็ตามผลการเลือกตั้งของอิตาลีก็ยังไม่ได้ข้อสรุปที่ชัดเจน
พร้อมให้แนวต้าน 1,535-1,540 จุด แนวรับ 1,510-1,515 จุด